คปภ.คงกฎกองทุน125%
ภาคเอกชนขอเว้นตั้งสำรองส่วนค่าสินไหมประกันภัยต่อ
8 ธ.ค. 2554

ภาคเอกชนขอเว้นตั้งสำรองส่วนค่าสินไหมประกันภัยต่อ
คปภ.เผยจับตาดูฐานะบริษัทประกันภัยอย่างใกล้ชิด ยืนยันใช้เกณฑ์อาร์บีซีตรวจสภาพ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.มีการติดตามดูฐานะบริษัทประกันภัยผ่านเกณฑ์การดำรงเงินกองทุนตามประเภทความเสี่ยง หรืออาร์บีซี อยู่ทุกเดือน ไม่ให้ต่ำกว่า 125% 
ทั้งนี้ ทุกบริษัทยังอยู่ภายใต้กฎเกณฑ์ที่กำหนด และจะใช้เกณฑ์อาร์บีซีในการกำกับดูแลบริษัทประกันภัยต่อไป แต่บางเรื่องอาจจะมีการผ่อนผันบ้างเล็กน้อย ซึ่งจะพิจารณาอีกครั้งว่ามีอะไรบ้าง
นายจีรพันธ์ อัศวะธนกุล นายกสมาคมประกันวินาศภัย ยอมรับว่าทางบริษัทสมาชิกมีความกังวลในเรื่องดังกล่าว ซึ่งได้ขอให้ทาง คปภ.ผ่อนผันการตั้งสำรองค่าสินไหมทดแทนจากความเสียหายน้ำท่วมแยกออกมาโดยไม่ให้นับรวม เพราะถือเป็นเหตุการณ์ไม่ปกติ หากแยกออกจากบัญชีรวม จะไม่กระทบกับเงินกองทุน
นอกจากนี้ การตั้งสำรองค่าสินไหมทดแทน จะขอตั้งเฉพาะส่วนที่บริษัทประกันภัยรับความเสี่ยงไว้เอง ส่วนที่ส่งเบี้ยต่อให้กับบริษัทประกันภัยต่อต่างประเทศ จะขอผ่อนผันไม่ตั้งสำรอง เพื่อไม่ให้กระทบเงินกองทุน
แหล่งข่าวจากบริษัทประกันภัย เปิดเผยว่า แนวทางดังกล่าวเพื่อช่วยเหลือบริษัทประกันภัยที่มีเงินกองทุนต่ำ โดยการตั้งสำรองจะปรากฏในงบการเงินไตรมาสแรก ปี 2555 
“เหตุการณ์น้ำท่วมจะไม่ใช่เหตุการณ์ปกติ และไม่ได้เกิดขึ้นบ่อยครั้ง แต่ก่อนจะมีการรับประกันภัย ได้คำนวณความเสี่ยงที่แต่ละบริษัทรับไว้ได้ภายใต้เงินกองทุนที่มีอยู่ จึงไม่ควรจะมีการผ่อนผัน” แหล่งข่าวเปิดเผย
ทั้งนี้ บริษัทประกันภัยไทย กำลังเผชิญกับปัญหาการจ่ายค่าสินไหมทดแทนน้ำท่วมกว่า 2 แสนล้านบาท ทำให้ต้องตั้งสำรองค่าสินไหมทดแทนเพิ่มขึ้นอย่างมาก จะฉุดให้เงินกองทุนลดลงต่ำกว่าเกณฑ์ที่ คปภ.กำหนดไว้ว่าต้องไม่ต่ำกว่า 125% ของเงินที่ต้องดำรงตามกฎหมาย
สำหรับ การชดใช้ค่าสินไหมทดแทนน้ำท่วมใหญ่ครั้งนี้ คาดว่าจะใช้เวลาในการจ่ายสินไหมเสร็จสิ้นทั้งระบบภายใน 12 เดือนหรือ 1 ปี เพราะถึงขณะนี้ยังมีหลายพื้นที่ยังจมอยู่ใต้น้ำ จึงไม่สามารถเข้าไปประเมินความเสียหายได้
นอกจากนี้ บริษัทผู้ประเมินราคาความเสียหายที่เป็นคนกลาง ยังมีจำนวนจำกัด แม้ทาง คปภ.จะมีการผ่อนผันให้สามารถใช้บริษัทประเมินราคาจากต่างประเทศได้เป็นกรณีพิเศษ ก็ยังไม่เพียงพอ จะมีเฉพาะประกันภัยรถยนต์ชั้น 1 ที่มีความเสียหาย 100% เท่านั้นที่สามารถจ่ายได้เร็ว และประกันชีวิตกรณีเสียชีวิต